CELEX: 32021D1362
Language: et
Date: 2021-06-30 00:00:00
Title: Komisjoni otsus (EL) 2021/1362, 30. juuni 2021, millega lubatakse Iirimaal pikendada teatavaid Euroopa Parlamendi ja nõukogu määruse (EL) 2021/267 artiklis 3 sätestatud tähtaegu (teatavaks tehtud numbri C(2021) 4736 all) (Ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/19
               
            
         KOMISJONI OTSUS (EL) 2021/1362,
         30. juuni 2021,
         millega lubatakse Iirimaal pikendada teatavaid Euroopa Parlamendi ja nõukogu määruse (EL) 2021/267 artiklis 3 sätestatud tähtaegu
         
            
               (teatavaks tehtud numbri C(2021) 4736 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1), eriti selle artikli 3 lõiget 4,
         ning arvestades järgmist:
         
                     (1)
                  
                  
                     Määruse (EL) 2021/267 artikli 3 lõikega 1 pikendati juhilubade kehtivusaega, kui juhiluba oleks vastasel juhul vastavalt Euroopa Parlamendi ja nõukogu direktiivi 2006/126/EÜ (2) artiklile 7 ja kõnealuse direktiivi I lisa punkti 3 alapunktile d kaotanud kehtivuse või kaotaks kehtivuse ajavahemikul 1. septembrist 2020 kuni 30. juunini 2021.
                  
               
                     (2)
                  
                  
                     Iirimaa esitas 27. mai 2021. aasta kirjas põhjendatud taotluse saada luba pikendada määruse (EL) 2021/267 artikli 3 lõikes 1 sätestatud tähtaega. Iirimaa esitas oma taotluse toetuseks lisateavet 4. juunil 2021.
                  
               
                     (3)
                  
                  
                     Põhjendatud taotlusega taotleb Iirimaa luba pikendada määruse (EL) 2021/267 artikli 3 lõikes 1 sätestatud tähtaega ajavahemikul alates 1. septembrist 2020 kuni 30. juunini 2021 nelja kuu võrra.
                  
               
                     (4)
                  
                  
                     Vastavalt Iirimaa esitatud teabele ei ole meetmete tõttu, mida Iirimaa on võtnud COVID-19 leviku tõkestamiseks või piiramiseks, Iirimaal pärast 30. juunit 2021 tõenäoliselt võimalik juhilube uuendada.
                  
               
                     (5)
                  
                  
                     Ühe sellise meetmena, mis Iirimaa sõnul on toonud kaasa uuendatavate juhilubade kuhjumise, sulges Iirimaa alates 27. märtsist 2020 kuni 8. juunini 2020 oma riikliku juhilubade teenistuse (NDLS) keskused. Seejärel asuti keskusi järk-järgult uuesti avama järgmiselt: 8. juunil 2020 avati taas 20 keskust, 22. juunil 2020 kuus keskust ja 29. juunil 2020 ülejäänud kaheksa keskust. Kuid pärast taasavamist vähenes NDLS-keskuste teenindusmaht kahemeetrise sotsiaalse distantseerumise nõude tõttu peaaegu kolmandiku võrra.
                  
               
                     (6)
                  
                  
                     Lisaks piirati alates 1. jaanuarist 2021 kuni 17. maini 2021 juhtide eksamineerimise teenust veelgi, kui võimalus esitada juhiloa või õppeloa uuendamise või väljastamise taotlusi NDLS-keskustes kohapeal anti vaid esmatähtsatele töötajatele. See tähendas, et sellel ajavahemikul ei saanud sellesse kategooriasse mittekuuluvad isikud juhiluba ega õppeluba taotleda.
                  
               
                     (7)
                  
                  
                     Alates 18. maist 2021 on NDLS-keskused taas avatud kõigile juhtidele. Sellest hoolimata vähendab kahemeetrise sotsiaalse distantseerumise nõue teenindusmahtu juhiloa või õppeloa uuendamisel või väljastamisel ligikaudu kolmandiku võrra.
                  
               
                     (8)
                  
                  
                     Liiklusohutuse amet (RSA), mis NDLSi haldab, võttis 2020. aasta novembris kasutusele täiustatud veebipõhise teenuse, et klientidel oleks võimalik taotleda juhiluba internetis. Kuigi juhiloataotlusi saab esitada internetis, ei kasutanud suurem osa juhilubade omanikest veebipõhist süsteemi registreerimisnõuete tõttu. Need eeldavad avalike teenuste kaardi omamist, mis on valitsuse väljastatud autentimiskaart juurdepääsuks avalikele teenustele. Alates 2020. aasta märtsist kuni juulini ja alates 2021. aasta jaanuarist kuni maini toimis avalike teenuste kaardi väljastamise teenus väga piiratud mahus ning klientidel ei olnud võimalik kaarti hankida. Praegu on suur nõudlus avalike teenuste kaartide järele juurdepääsuks muudele valitsussektori teenustele, samuti juhiloataotluste esitamisele internetis. See lükkab edasi mõnede klientide võimaluse taotleda juhiluba internetis, sest nad peavad taotluse esitamiseks isiklikult NDLS-keskusesse minema.
                  
               
                     (9)
                  
                  
                     Lisaks on Iirimaa esitatud teabe kohaselt siiani peatatud teooria- ja sõidueksamid nüüd taas jätkumas kõigile taotlejatele. Pärast määrusega (EL) 2021/267 ette nähtud pikendusperioodi lõppemist on aga nüüdseks kogunenud märkimisväärne hulk uuendamist vajavaid lube.
                  
               
                     (10)
                  
                  
                     Teooriaeksamikeskused olid suletud alates 1. jaanuarist 2021 kuni 7. juunini 2021, mistõttu lükati esmase õppeloa taotluste vastuvõtt edasi. Praegu on teooriaeksamit ootamas üle 120 000 kliendi ning juunis pääseb neist eksamile umbes 20 000. Iirimaa ametiasutused on koostanud täiendavad kavad võimsuse suurendamiseks (kui COVID-19 piirangud seda võimaldavad), et kolme järgneva kuu jooksul oleks võimalik teha 50 000 teooriaeksamit kuus. COVIDi-eelsel perioodil toimus ühes kuus ligikaudu 12 000 teooriaeksamit. Iirimaa ametiasutused eeldavad siiski, et lisavõimsus tähendab ka oluliselt suuremat hulka kliente, kes lähikuudel taotlevad esmast õppeluba, mille tulemusel nõudlus NDLS-keskustes suureneb.
                  
               
                     (11)
                  
                  
                     Juhtide eksamineerimise teenus piirdus alates 1. jaanuarist 2021 kuni 7. juunini 2021 esmatähtsate töötajatega ning kuni 30 000 kliendil ei olnud võimalik sõidueksamit teha. Nüüd on olemas märkimisväärne täiendav eksamineerimisvõimekus, mis omakorda toob kaasa sõidueksamid sooritanud klientide täiendava nõudluse NDLSi teenuste järele.
                  
               
                     (12)
                  
                  
                     Iirimaa võetud meetmete tõttu eeldatakse, et lähikuudel taotleb lube suurem hulk esmaõppureid. Alates 2021. aasta juulist kuni 2021. aasta septembrini on iga kuu oodata umbes 42 000 ja 2021. aasta oktoobris 22 000 esmase õppeloa taotlejat, mis on oluliselt rohkem kui 2021. aasta juunis välja antud 22 600 ning alates 1. juunist 2018 kuni 31. oktoobrini 2018 väljastatud 37 896 esmast õppeluba.
                  
               
                     (13)
                  
                  
                     Iirimaa esitatud teabe põhjal eeldatakse, et juhilubade väljastamisega seotud teenuste jätkamisel suureneb esmalt menetletavate õppelubade arv, kui isik on läbinud teooriaeksami, ja teisalt menetletavate juhilubade arv, kui isik on läbinud sõidueksami. Taotlustega seotud nõudlus moodustab eeldatavalt 200 % tavapärasest, mis koormab loateenistust veelgi.
                  
               
                     (14)
                  
                  
                     Iirimaa esitatud teabe põhjal esitatakse kõige uuemate prognooside kohaselt 12 kuu jooksul (alates 2021. aasta juunist kuni 2022. aasta maini) 1,1 miljonit taotlust. Tavapärane taotluste arv on alla 60 000 kuus ehk pisut üle 700 000 taotluse 12 kuu jooksul. Ajavahemiku 2021–2022 kogunõudlust suurendab eriti periood 2021. aasta juunist oktoobrini, mil eeldatav igakuine nõudlus on suurema osa kuude puhul üle 110 000 taotluse. Kahemeetrise sotsiaalse distantseerumise nõudest tulenev NDLS-keskuste väiksem teenindusmaht vähendab keskuste võimet vastu võtta tavapärast kliendivoogu.
                  
               
                     (15)
                  
                  
                     Iirimaa esitatud teabe põhjal õigustab neljakuulise pikenduse taotlemise põhjust eespool kirjeldatud NDLS-keskuste lubade uuendamise ja väljastamise suutlikkuse märkimisväärne piiratus. Arvud näitavad, et üle 40 % 2020. aasta lõpu poole ja 2021. aastal uuendatavatest õppelubadest ei ole uuendatud. Iirimaa ametiasutused eeldavad, et taotletud pikendamine kergendab loasüsteemi koormust, vähendades 2021. aasta viimases kvartalis nõudlust kuni 100 000 taotluse võrra. Nii saab NDLS-keskuste lubade uuendamise ja väljastamise suutlikkus pärast COVID-19 piirangute leevenemist taastuda tavapärasele tasemele.
                  
               
                     (16)
                  
                  
                     Pikendust taotletakse nendele juhtidele, kelle juhiluba aegub ajavahemikul alates 1. juulist kuni 31. oktoobrini 2021, mil NDLS-keskustes on suur nõudlus. Piiratud ajavahemik ei tohiks lisada ebaproportsionaalset ohtu transpordi ohutusele ja turvalisusele.
                  
               
                     (17)
                  
                  
                     Seepärast tuleks lubada Iirimaal pikendada nelja kuu võrra määruse (EL) 2021/267 artikli 3 lõikes 1 sätestatud tähtaega ajavahemikul alates 1. septembrist 2020 kuni 30. juunini 2021,
                  
               ON VASTU VÕTNUD KÄESOLEVA OTSUSE:
         
            Artikkel 1
            Iirimaal lubatakse pikendada nelja kuu võrra määruse (EL) 2021/267 artikli 3 lõikes 1 sätestatud tähtaega ajavahemikul alates 1. septembrist 2020 kuni 30. juunini 2021.
         
         
            Artikkel 2
            Käesolev otsus on adresseeritud Iirimaale.
         
         
            Brüssel, 30. juuni 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Euroopa Parlamendi ja nõukogu 20. detsembri 2006. aasta direktiiv 2006/126/EÜ juhilubade kohta (ELT L 403, 30.12.2006, lk 18).